title: 2013/566/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/196

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2011
   (2013/566/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Bankarja Ewropea għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Bankarja Ewropea għas-sena finanzjarja 2011, flimkien mat-tweġibiet tal-Awtorità (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) li jemenda d-Deċiżjoni Nru 716/2009/KE u li jħassar d-Deċiżjoni tal-Kummissjoni 2009/78/KE (4), u b’mod partikolari l-Artikolu 64 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0113/2013),

               1.

               Jagħti l-kwittanza lid-Direttur Eżekuttiv tal-Awtorità Bankarja Ewropea għall-implimentazzjoni tal-baġit tal-Awtorità għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Bankarja Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 60.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 331, 15.12.2010, p. 12.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Bankarja Ewropea għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Awtorità Bankarja Ewropea għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Bankarja Ewropea għas-sena finanzjarja 2011, flimkien mat-tweġibiet tal-Awtorità (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) li jemenda d-Deċiżjoni Nru 716/2009/KE u li jħassar d-Deċiżjoni tal-Kummissjoni 2009/78/KE (4), u b’mod partikolari l-Artikolu 64 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A7-0113/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Awtorità Bankarja Ewropea (“l-Awtorità”) għas-sena finanzjarja 2011 huma affidabbli u l-operazzjonijiet li jaqgħu taħthom huma legali u regolari,

                  B.

                  billi l-Awtorità, Aġenzija li għadha kemm inħolqot u li tinsab f’Londra, ġiet stabbilita bir-Regolament (UE) Nru 1093/2010 u uffiċjalment bdiet topera fl-1 ta’ Jannar 2011 bħala awtorità indipendenti,

                  C.

                  billi l-Awtorità għandha titqies fil-kuntest tat-tranżizzjoni legali tagħha mill-predeċessur tagħħa, il-Kumitat tas-Superviżuri Bankarji Ewropej (KSBE), u bħala riżultat, minbarra l-mandat il-ġdid tagħha, ħadet f’idejha l-kompiti u r-responsabbiltajiet kollha eżistenti u li kienu għaddejjin mill-KSBE,

                  D.

                  billi l-Awtorità hija parti integrali mis-Sistema Ewropea tas-Superviżuri Finanzjarji u taħdem f’kooperazzjoni mill-qrib mal-awtoritajiet assoċjati magħha, l-Awtorità Ewropea tal-Assigurazzjoni u l-Pensjonijiet tax-Xogħol u l-Awtorità Ewropea tat-Titoli u s-Swieq, fi ħdan Kumitat Konġunt, u mal-Bord Ewropew tar-Riskji Sistemiċi,

                  E.

                  billi l-baġit globali tal-Awtorità għall-2011 kien ta’ EUR 12 685 000,

                  F.

                  billi, f’konformità mar-Regolament Fundatur tagħha (6), 60 % tal-baġit tal-2011 ġie ffinanzjat minn kontribuzzjonijiet mill-Istati Membri u mill-pajjiżi tal-Assoċjazzjoni Ewropea għal Kummerċ Ħieles (EFTA), u 40 % ġie ffinanzjat mill-baġit tal-Unjoni,

                  G.

                  billi, fl-aħħar tal-2011, l-Awtorità rreġistrat eżitu baġitarju pożittiv ta’ EUR 3 579 861 (7) li mbagħad ġie rreġistrat fil-kontijiet bħala obbligazzjoni fir-rigward tal-Kummissjoni,

         Ġestjoni baġitarja u finanzjarja

                  1.

                  Jieħu nota mill-kontijiet annwali (8) li l-kontribuzzjoni inizjali mill-Unjoni għall-baġit tal-Awtorità għall-2011 kienet ta’ EUR 5 073 000; jinnota li din kienet l-ewwel sena ta’ attività għall-Aġenzija;

                  2.

                  Jirrikonoxxi mill-kontijiet annwali li l-baġit globali tal-Awtorità għall-2011 ammonta għal EUR 12 865 000 (li jinkludu EUR 7 413 000 bħala kontribuzzjoni mill-awtoritajiet superviżorji nazzjonali u EUR 199 000 bħala kontribuzzjoni mill-osservaturi);

                  3.

                  Jistieden lill-Kummissjoni tivvaluta l-possibilità li toħroġ bi proposta li tiżgura li l-baġits tat-tliet Awtoritajiet Superviżorji Ewropej ikunu kompletament iffinanzjati mill-baġit tal-Unjoni;

                  4.

                  Jinnota bi tħassib li d-dispożizzjonijiet tar-Regolament Finanzjarju mhumiex kompletament adattati għall-iskema ta’ finanzjament tal-Awtorità, peress li 60 % tal-baġit huwa ffinanzjat mill-kontribuzzjonijiet tal-Istati Membri u l-pajjiżi EFTA; jemmen li l-kwistjoni għandha tiġi indirizzata, l-aktar tard, matul ir-reviżjoni li jmiss tar-Regolament Finanzjarju fir-rigward tal-aġenziji, u jistieden lill-Kummissjoni tivvaluta din is-sitwazzjoni u tirrapporta dwar din il-kwistjoni lill-awtorità ta’ kwittanza;

                  5.

                  Jinnota mill-kontijiet annwali li, fl-2011, il-biċċa l-kbira tal-attenzjoni tal-Awtorità kienet dedikata lill-istabbiliment u l-estensjoni ulterjuri tagħha;

                  6.

                  Jisħaq fuq l-importanza li jkun hemm korrispondenza adegwata bejn il-baġit allokat u l-impjiegi disponibbli minn naħa u l-kompiti fdati lill-awtorità min-naħa l-oħra, peress li korrispondenza ħażina tista’ tirriżulta fi żbilanċ fil-livell ta’ persunal fir-rigward tar-reklutaġġ tal-persunal tal-Awtorità minn banda u l-involviment ta’ esperti nazzjonali mill-banda l-oħra; jesprimi tħassib dwar il-fatt li l-Kummissjoni bidlet l-organigramma, kif ġiet proposta mill-Awtorità, mingħajr ma indikat din il-bidla b’mod ċar; iħeġġeġ lill-Kummissjoni tkun trasparenti għal kollox dwar din il-kwistjoni u kwistjonijiet oħra;

                  7.

                  Jinnota t-tħassib li tqajjem fil-konklużjonijiet preliminari tal-valutazzjoni tal-IMF tas-settur finanzjarju ta’ Diċembru 2012 dwar l-Unjoni li fiha ġie rakkomandat li għandhom jiżdiedu r-riżorsi u s-setgħat tal-Awtoritajiet Superviżorji Ewropej biex ikunu jistgħu jissodisfaw b’suċċess il-mandati tagħhom, filwaqt li tissaħħaħ ukoll l-indipendenza operattiva tagħhom;

                  8.

                  Jirrikonoxxi mill-kontijiet annwali li fil-laqgħa ta’ inawgurazzjoni tagħha fit-12 ta’ Jannar 2011, il-Bord Maniġerjali tal-Awtorità adotta u approva r-regoli finanzjarji prinċipali u r-Regolament Finanzjarju tal-Awtorità sabiex tkun tista’ teżerċita s-setgħat tagħha bħala awtorità Ewropea;

                  9.

                  Jinnota li ż-żewġ uffiċċji mikrijin, li jkopru erja totali ta’ 1 089 m2, wasslu biex intefqu EUR 1 016 512,64 u jistieden lill-Awtorità tiżgura li l-kirjiet tal-uffiċċji u n-nefqa relatata ma jaqbżux il-prezzijiet normali tas-suq lokali u anke tipprova tnaqqas l-ispejjeż fuq perjodi korrispondenti bejn sena u oħra hekk kif il-kundizzjonijiet tas-suq jitjiebu;

         Sistema kontabilistika

                  10.

                  Jieħu nota mill-kontijiet annwali (9) li kien hemm bżonn li l-istruttura ta’ baġit standard u ġenerali adottata mill-Awtorità fil-bidu tal-2011 tiġi adattata skont il-bżonnijiet tagħha (peress li l-baġit tħejja qabel l-ewwel sena ta’ attività, ma kien hemm ebda esperjenza preċedenti disponibbli);

                  11.

                  Josserva mill-kontijiet annwali li, fl-10 ta’ Ġunju 2011, l-Awtorità introduċiet kontabilità bbażata fuq id-dovuti (ABAC), is-sistema kontabilistika użata mill-Kummissjoni għall-kontabilità baġitarja; jinnota, barra minn hekk, li matul il-perjodu ta’ tranżizzjoni, mill-1 ta’ Jannar sal-10 ta’ Ġunju 2011, l-Awtorità użat għodda bbażata fuq il-programm Excel għall-kontabilità baġitarja tagħha u li, fil-mument ta’ tranżizzjoni, tfassal rapport b’impenji u pagamenti fl-ABAC;

                  12.

                  Jieħu nota tal-fatt li l-pagamenti li saru qabel l-implimentazzjoni tal-ABAC ġew riflessi biss fis-sistema ta’ tranżizzjoni u mhux fl-ABAC; jinnota li kull darba li rapport dwar il-konsum u l-eżekuzzjoni tal-baġit jiġi estratt mill-ABAC, issir aggregazzjoni manwali fi spreadsheet Excel li tirrifletti bis-sħiħ il-baġit inizjali u l-konsum tal-impenji u l-pagamenti għas-sena finanzjarja kollha;

                  13.

                  Jirrikonoxxi mill-kontijiet annwali li, mill-2012 ‘il quddiem, it-tranżazzjonijiet finanzjarji kollha huma kompletament rappreżentati fl-ABAC;

                  14.

                  Josserva mill-kontijiet annwali li, fir-rigward tal-kontabilità ġenerali, l-Awtorità implimentat is-sistema SAP fl-10 ta’ Ġunju 2011, li hi marbuta direttament mal-ABAC, li hija s-sistema użata mill-Kummissjoni; jinnota, barra minn hekk, li sa din id-data, l-Awtorità użat is-sistema SAGE (10), stabbilita mill-KSBE għall-kontabilità finanzjarja, u li, mill-10 ta’ Ġunju 2011, ġie stabbilit bilanċ tranżitorju;

                  15.

                  Jinnota li, fit-28 ta’ Awwissu 2011, l-Awtorità stabbilixxiet is-sistema għar-reġistrazzjoni tal-assi tal-Kummissjoni (ABAC Assets) sabiex tkun tista’ tittraċċa fiżikament l-elementi individwali tal-assi fissi (ABAC Assets hija integrata fis-sistema kontabilistika tal-Awtorità); jinnota, madanakollu, li l-ebda sistema ma kienet teżisti għal dak l-iskop fil-KSBE;

                  16.

                  Josserva mill-kontijiet annwali (11) li matul ix-xhur ta’ Awwissu u Settembru 2011, l-Awtorità pproċediet b’inventarju fiżiku tal-assi fissi li rċeviet mill-KSBE u kkonkludiet li ma nstabet l-ebda varjazzjoni sinifikanti;

                  17.

                  Jilqa’ l-validazzjoni tas-sistema kontabilistika tal-Awtorità li saret mill-awditur estern, Deloitte Consulting (12); jinnota li l-eżami tas-sistema kontabilistika tal-Awtorità sar f’Novembru 2012;

                  18.

                  Josserva mir-rapport Deloitte li “abbażi tal-proċeduri għall-validazzjoni tal-konformità li saru, il-konklużjoni ġenerali ta’ Deloitte hi li s-sistema kontabilistika tal-ABE hija konformi mal-kriterji speċifikati mill-Kummissjoni Ewropea (DĠ Baġit). Numru ta’ kontrolli interni diġà huma fis-seħħ u qed jiġu eżegwiti adegwatament mill-ABE responsabbli għall-proċess kontabilistiku, u għall-għoti ta’ aċċess għall-elementi infrastrutturali ewlenin involuti fil-qasam tal-informatika, f’konformità ma’ prassi tajba”;

         Impenji

                  19.

                  Josserva mill-kontijiet annwali li l-Awtorità rreġistrat proporzjon ta’ implimentazzjoni tal-baġit ta’ 71 % għall-impenji u ta’ 59 % għall-pagamenti fl-aħħar tal-2011;

                  20.

                  Jinnota li din ir-rata ta’ implimentazzjoni tal-impenji għat-Titolu I (Nefqa għall-Persunal) hija 91 % u hija konformi mal-għadd ta’ karigi vakanti li mtlew fil-31 ta’ Diċembru 2011 (41 minn 46 previsti fl-organigramma); jinnota wkoll li r-rata aktar baxxa f’termini ta’ pagamenti (83 %) hija prinċipalment dovuta għal fatturazzjoni tard tal-persunal sekondat mill-awtoritajiet superviżorji nazzjonali; jistieden lill-Awtorità tinforma lill-awtorità ta’ kwittanza dwar l-azzjonijiet li tkun ħadet biex tindirizza dan in-nuqqas;

                  21.

                  Josserva mill-kontijiet annwali li l-livell aktar baxx ta’ implimentazzjoni fit-Titolu III (Nefqa operattiva) huwa prinċipalment relatat mal-qasam tat-teknoloġija informatika, relazzjoni li tista’ tiġi spjegata permezz ta’ reklutaġġ itwal milli mistenni tal-persunal informatiku neċessarju u t-tul fil-proċedura ta’ akkwist itwal milli mistennija; jistieden lill-Awtorità tinforma lill-awtorità ta’ kwittanza dwar l-azzjonijiet li tkun ħadet biex ittejjeb il-livell ta’ implimentazzjoni fit-Titolu III;

                  22.

                  Josserva mir-Rapport Annwali tal-Awtorità (13) li, fl-2011, użat biss approprjazzjonijiet mhux differenzjati; jinnota wkoll li l-impenji ammontaw għal EUR 9 054 030 jew 71 % tal-baġit tal-2011, li minnhom EUR 7 436 217 tħallsu u EUR 1 617 813 ġew riportati awtomatikament, skont l-Artikolu 10 tar-Regolament Finanzjarju tal-Awtorità;

                  23.

                  Jinnota bi tħassib l-osservazzjoni tal-Qorti tal-Awdituri li r-rati ta’ impenji kienu baxxi, speċjalment għat-Titolu II (Nefqa amministrattiva) (57 %) u t-Titolu III (Nefqa operattiva) (46 %), u li dan kellu impatt fuq l-objettivi informatiċi tal-Awtorità, li ma ntlaħqux bis-sħiħ; jistieden lill-Awtorità tinforma lill-awtorità ta’ kwittanza dwar il-miżuri li tkun ħadet biex ittejjeb dawn ir-rati, peress li r-rata ta’ implimentazzjoni baxxa tindika diffikultajiet fl-ippjanar u l-implimentazzjoni baġitarji;

                  24.

                  Jinnota li l-Qorti tal-Awdituri indikat li hemm dgħufijiet fir-rigward ta’ tliet impenji legali li saru b’mod antiċipat għall-impenji baġitarji (EUR 742 000); jistieden lill-Awtorità tinforma lill-awtorità ta’ kwittanza dwar l-azzjonijiet li tkun ħadet biex tindirizza dan in-nuqqas;

         Proceduri ta’ akkwist

                  25.

                  Jinnota li, skont ir-Rapport Annwali tal-Awtorità (14), fl-2011, inbdew għadd ta’ proċeduri ta’ akkwist għal oġġetti u servizzi; jinnota, barra minn hekk, li l-Awtorità għamlet użu mill-kuntratti qafas eżistenti tal-Kummissjoni, speċjalment fil-qasam tal-informatika fejn użat numru ta’ sistemi informatiċi interni, bħall-e-Mail u l-intranet, kif ukoll pjattaforma informatika għall-ġbir u l-analiżi ta’ data mill-awtoritajiet superviżorji nazzjonali;

                  26.

                  Jirrikonoxxi li l-Awtorità għamlet progress sinifikanti fl-aġġornament tal-proċeduri ta’ akkwist tagħha sabiex tiġi konformi mar-regoli tal-Unjoni dwar l-akkwist; jinnota li l-proċeduri ta’ akkwist pendenti akkumulati tnaqqsu sostanzjalment u li, skont l-Awtorità, il-proċeduri ta’ akkwist pendenti/l-oqsma ta’ nonkonformità li fadal se jiġu koretti fl-2013; jistieden lill-Awtorità tagħti segwitu għal din il-kwistjoni u tirrapporta lill-awtorità ta’ kwittanza dwar il-progress li jkun sar;

                  27.

                  Jirrikonoxxi li ngħataw xi eċċezzjonijiet għar-regoli dwar l-akkwist; jinnota, madankollu, li dan in-numru kien ħafna inqas fl-2012 milli fl-2011 u li l-biċċa l-kbira tal-oqsma ta’ nonkonformità sinifikanti ġew korretti; jistieden lill-Awtorità tinforma lill-awtorità ta’ kwittanza dwar kwalunkwe azzjoni ulterjuri li tkun ħadet biex tindirizza dan in-nuqqas;

         Proċeduri ta’ reklutaġġ

                  28.

                  Jinnota mir-rapport tal-Qorti tal-Awdituri li l-Awtorità teħtieġ ittejjeb it-trasparenza tal-proċeduri ta’ reklutaġġ tagħha; iħeġġeġ lill-Awtorità tinforma lill-awtorità ta’ kwittanza dwar l-azzjonijiet li tkun ħadet biex tindirizza dan in-nuqqas; jikkunsidra li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; iħeġġeġ għalhekk lill-Kummissjoni tippermetti ċertu livell ta’ semplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  29.

                  Josserva mir-Rapport Annwali tal-Awtorità (15) li l-2011 kienet sena kruċjali għall-Awtorità biex twaqqaf u testendi t-tim tar-riżorsi umani sabiex jinstabu r-riżorsi xierqa għall-funzjonijiet u l-kompiti ġodda tagħha; jinnota wkoll li b’kollox, twettqu 33 proċedura ta’ reklutaġġ u li l-persunal tal-Awtorità żdied minn 31 għal 52 persuna bejn l-1 ta’ Jannar u l-31 ta’ Diċembru 2011 u jinkludi 19-il nazzjonalità differenti;

                  30.

                  Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (16) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 60.

         (2)  ĠU L 248, 16.9.2002, p. 1.

         (3)  GU L 298, 26.10.2012, p. 1.

         (4)  ĠU L 331, 15.12.2010, p. 12.

         (5)  ĠU L 357, 31.12.2002, p. 72.

         (6)  ĠU L 331, 15.12.2010, p. 12, Artikolu 62(1).

         (7)  Kontijiet annwali 2011, p. 19.

         (8)  Kontijiet annwali 2011, p. 18.

         (9)  Kontijiet annwali 2011, p. 31.

         (10)  SAGE hija sistema kontabilistika magħmula tapposta għall-impriżi żgħar u ta’ daqs medju kif ukoll għal kumpaniji, organizzazzjonijiet u istituzzjonijiet.

         (11)  Kontijiet annwali 2011, p. 26.

         (12)  Awtorità Bankarja Ewropea (ABE), Validazzjoni tas-sistemi kontabilistiċi, 7.12.2012, Deloitte.

         (13)  Rapport annwali 2011, p. 41.

         (14)  Rapport annwali 2011, p. 36.

         (15)  Rapport annwali 2011, p. 36.

         (16)  Testi adottati, P7_TA(2013)0134 (Ara paġna 374 ta’ dan il-Ġurnal Uffiċjali).


title: Deċiżjoni Nru 778/2013/UE tal-Parlament Ewropew u tal-Kunsill tat- 12 ta’ Awwissu 2013 li tipprovdi assistenza makro-finanzjarja ulterjuri lill-Ġeorġja

text:
               14.8.2013

               MT

               Il-Ġurnal Uffiċjali tal-Unjoni Ewropea

               L 218/15

         DEĊIŻJONI Nru 778/2013/UE TAL-PARLAMENT EWROPEW U TAL-KUNSILL
   tat-12 ta’ Awwissu 2013
   li tipprovdi assistenza makro-finanzjarja ulterjuri lill-Ġeorġja
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 212(2) tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Filwaqt li jaġixxu skont il-proċedura leġislattiva ordinarja, fid-dawl tat-test konġunt approvat mill-Kumitat ta' Konċiljazzjoni fit-26 ta' Ġunju 2013 (1),
   Billi:

               (1)

               Ir-relazzjonijiet bejn il-Ġeorġja u l-Unjoni Ewropea qegħdin jiżviluppaw fil-qafas tal-Politika Ewropea tal-Viċinat. Fl-2006, il-Komunità u l-Ġeorġja qablu dwar Pjan ta' Azzjoni għal Politika Ewropea tal-Viċinat li jidentifika l-prijoritajiet fuq perjodu ta' żmien medju fir-relazzjonijiet bejn l-UE u Ġeorġja. Fl-2010, l-Unjoni u l-Ġeorġja nedew in-negozjati ta' Ftehim ta' Assoċjazzjoni li huwa mistenni li jieħu post il-Ftehim eżistenti UE-Ġeorġja ta' Sħubija u Kooperazzjoni (2). Il-qafas tar-relazzjonijiet bejn l-UE u l-Ġeorġja huwa msaħħaħ aktar bis-Sħubija tal-Lvant li għadu kemm tnieda.

               (2)

               Il-Kunsill Ewropew straordinarju, f'laqgħa fl-1 ta' Settembru 2008, ikkonferma r-rieda tal-Unjoni li ssaħħaħ ir-relazzjonijiet bejn l-UE u Ġeorġja fis-segwitu tal-kunflitt armat ta' Awwissu 2008 bejn il-Ġeorġja u l-Federazzjoni Russa.

               (3)

               L-ekonomija tal-Ġeorġja ġiet affettwata mill-kriżi finanzjarja internazzjonali sa mit-tielet trimestru tal-2008, b'nuqqas fil-produzzjoni, tnaqqis fid-dħul fiskali u żieda fil-ħtiġijiet esterni ta' finanzjament.

               (4)

               Fil-Konferenza Internazzjonali tad-Donaturi li saret fit-22 ta' Ottubru 2008, il-komunità internazzjonali wegħdet appoġġ għall-irkupru ekonomiku tal-Ġeorġja skont il-Valutazzjoni Konġunta tal-Ħtiġiet mwettqa min-Nazzjonijiet Uniti u mill-Bank Dinji.

               (5)

               L-Unjoni ħabbret li ser tipprovdi sa EUR 500 miljun bħala assistenza finanzjarja lill-Ġeorġja.

               (6)

               L-aġġustament u l-irkupru ekonomiku tal-Ġeorġja huwa appoġġat minn assistenza finanzjarja tal-Fond Monetarju Internazzjonali (FMI). F'Settembru 2008, l-awtoritajiet tal-Ġeorġja ftehmu mal-FMI fuq Arranġament ta' Riżerva ta' USD 750 miljun biex jappoġġa lill-ekonomija tal-Ġeorġja biex tagħmel l-aġġustamenti meħtieġa fid-dawl tal-kriżi finanzjarja.

               (7)

               B'segwitu ta' aktar deterjorazzjoni tas-sitwazzjoni ekonomika tal-Ġeorġja u reviżjoni neċessarja tas-suppożizzjonijiet ekonomiċi sottostanti tal-programm tal-FMI kif ukoll tal-ħtiġiet akbar tal-Ġeorġja ta' finanzjament estern, intlaħaq qbil bejn il-Ġeorġja u l-FMI għal żieda ta' self ta' USD 424 miljun skont l-Arranġament ta' Riżerva, li ġie approvat f'Awwissu 2009 mill-Bord tal-FMI.

               (8)

               L-Unjoni allokat, għal-2010-2012, taħt l-Istrument Ewropew tal-Viċinat u s-Sħubija (ENPI), għotjiet ta' appoġġ baġitarju lill-Ġeorġja, ta' medja ta' EUR 24 miljun kull sena.

               (9)

               Fid-dawl tad-deterjorazzjoni fis-sitwazzjoni u l-prospetti ekonomiċi tal-Ġeorġja, hija talbet assistenza makro-finanzjarja mill-Unjoni.

               (10)

               Minħabba li għad hemm lakuna finanzjarja residwa fil-bilanċ tal-pagamenti tal-Ġeorġja, l-assistenza makro-finanzjarja titqies bħala rispons xieraq għat-talba tal-Ġeorġja fid-dawl taċ-ċirkostanzi eċċezzjonali attwali sabiex tiġi appoġġata l-istabbilizzazzjoni ekonomika flimkien mal-programm tal-FMI attwali.

               (11)

               L-assistenza makro-finanzjarja tal-Unjoni li għandha tingħata lill-Ġeorġja ("l-assistenza makro-finanzjarja tal-Unjoni") ma għandhiex sempliċiment tissupplimenta l-programmi u r-riżorsi mill-FMI u l-Bank Dinji, iżda għandha tiżgura l-valur miżjud tal-involviment tal-Unjoni.

               (12)

               Il-Kummissjoni għandha tiżgura li l-assistenza makro-finanzjarja tal-Unjoni tkun legalment u sostanzjalment konformi mal-miżuri meħuda fl-oqsma differenti tal-azzjoni esterna u linji ta' politika oħra rilevanti tal-Unjoni.

               (13)

               L-objettivi speċifiċi tal-assistenza makro-finanzjarja tal-Unjoni għandhom isaħħu l-effiċjenza, it-trasparenza u r-responsabbiltà. Dawk l-objettivi għandhom jiġu mmonitorjati regolarment mill-Kummissjoni.

               (14)

               Il-kondizzjonijiet sottostanti għall-provvediment ta' assistenza makro-finanzjarja tal-Unjoni għandhom jirriflettu l-prinċipji u l-objettivi ewlenin tal-politika tal-Unjoni rigward il-Ġeorġja.

               (15)

               Sabiex tiġi żgurata protezzjoni effiċjenti tal-interessi finanzjarji tal-Unjoni marbuta mal-assistenza makro-finanzjarja tal-Unjoni, huwa meħtieġ li l-Ġeorġja tadotta miżuri adatti rigward il-prevenzjoni ta', u l-ġlieda kontra, il-frodi, il-korruzzjoni u kwalunkwe irregolarità oħra marbuta ma' dik l-assistenza. Huwa wkoll meħtieġ li l-Kummissjoni tipprevedi kontrolli adatti u li l-Qorti tal-Awdituri tipprevedi verifiki adatti.

               (16)

               Ir-rilaxx tal-assistenza makro-finanzjarja tal-Unjoni huwa mingħajr preġudizzju għas-setgħat tal-awtorità baġitarja.

               (17)

               L-assistenza makro-finanzjarja tal-Unjoni għandha tiġi ġestita mill-Kummissjoni. Sabiex tiżgura li l-Parlament Ewropew u l-Kumitat Ekonomiku u Finanzjarju jkunu jistgħu jsegwu l-implimentazzjoni ta' din id-Deċiżjoni, il-Kummissjoni għandha tinformahom regolarment dwar l-iżviluppi relatati mal-assistenza makro-finanzjarja tal-Unjoni u għandha tipprovdihom bid-dokumenti rilevanti.

               (18)

               Sabiex jiġu żgurati kondizzjonijiet uniformi għall-implimentazzjoni ta' din id-Deċiżjoni, il-Kummissjoni għandha tingħata s-setgħat ta' implimentazzjoni. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (3).

               (19)

               F'dan il-kuntest, huwa mfakkar li fit-termini ta' dak ir-Regolament il-proċedura konsultattiva għandha, bħala regola ġenerali, tapplika fil-każijiet kollha ħlief kif previst f'dak ir-Regolament. Meta jiġi kkunsidrat l-impatt potenzjalment importanti tal-operazzjonijiet li huma superjuri għal-limitu ta' EUR 90 miljun, huwa xieraq li l-proċedura ta' eżami tintuża għal dawn l-operazzjonijiet. Wara li jiġi kkunsidrat l-ammont ta' assistenza makro-finanzjarja tal-Unjoni lill-Ġeorġja, il-proċedura konsultattiva għandha tapplika għall-adozzjoni tal-Memorandum ta' Qbil, u għat-tnaqqis, is-suspensjoni jew it-tħassir tal-assistenza,

         ADOTTAW DIN ID-DEĊIŻJONI:
   Artikolu 1
   1.   L-Unjoni għandha tagħmel assistenza makro-finanzjarja disponibbli għall-Ġeorġja b'ammont massimu ta' EUR 46 miljun, bil-ħsieb li tappoġġa l-istabbilizzazzjoni ekonomika tal-Ġeorġja u tkopri l-ħtiġijiet tagħha tal-bilanċ tal-pagamenti kif identifikat fil-programm attwali tal-FMI. Minn dak l-ammont massimu, sa EUR 23 miljun għandu jiġi pprovdut fil-forma ta' għotjiet u sa EUR 23 miljun fil-forma ta' self. Ir-rilaxx tal-assistenza makro-finanzjarja tal-Unjoni għandu jkun soġġett għall-approvazzjoni tal-baġit tal-Unjoni għall-2013 mill-awtorità baġitarja.
   2.   Il-Kummissjoni għandu jkollha s-setgħa li tissellef ir-riżorsi meħtieġa f'isem l-Unjoni sabiex tiffinanzja l-komponent ta' self tal-assistenza makro-finanzjarja tal-Unjoni. Is-self għandu jkollu maturità massima ta' 15-il sena.
   3.   Ir-rilaxx tal-assistenza makro-finanzjarja tal-Unjoni għandu jkun ġestit mill-Kummissjoni b'mod konsistenti mal-ftehimiet jew qbil milħuqa bejn l-FMI u l-Ġeorġja u mal-prinċipji u l-għanijiet ewlenin tar-riforma ekonomika stabbiliti fil-Ftehim tas-Sħubija u l-Kooperazzjoni bejn l-UE u Ġeorġja. Il-Kummissjoni għandha tinforma regolarment lill-Parlament Ewropew u lill-Kumitat Ekonomiku u Finanzjarju bl-iżviluppi fil-ġestjoni tal-assistenza makro-finanzjarja tal-Unjoni u għandha tipprovdihom bid-dokumenti rilevanti.
   4.   L-assistenza makro-finanzjarja tal-Unjoni għandha tkun magħmula disponibbli għal perjodu ta' sentejn u sitt xhur li jibdew mill-ewwel jum wara d-dħul fis-seħħ tal-Memorandum ta' Qbil imsemmi fl-Artikolu 2(1).
   Artikolu 2
   1.   Il-Kummissjoni għandha tadotta, skont il-proċedura konsultattiva msemmija fl-Artikolu 6(2), Memorandum ta' Qbil li fih il-politika ekonomika u l-kondizzjonijiet finanzjarji li għalihom l-assistenza makro-finanzjarja tal-Unjoni hija soġġetta, inkluż perjodu ta' żmien biex jintlaħqu dawk il-kondizzjonijiet. Il-politika ekonomika u l-kondizzjonijiet finanzjarji mniżżla fil-Memorandum ta' Qbil għandhom ikunu konsistenti mal-ftehimiet jew qbil imsemmija fl-Artikolu 1(3). Dawk il-kondizzjonijiet għandhom jimmiraw, b'mod partikolari, għat-tisħiħ tal-effiċjenza, it-trasparenza u r-responsabbiltà tal-assistenza makro-finanzjarja tal-Unjoni, injklużi s-sistemi ta' ġestjoni tal-finanzi pubbliċi fil-Ġeorġja. Il-progress biex jintlaħqu dawk l-objettivi għandu jiġi mmonitorjat regolarment mill-Kummissjoni. It-termini finanzjarji dettaljati dwar l-assistenza makro-finanzjarja tal-Unjoni għandhom jiġu stabbiliti fil-Ftehim tal-Għotja u l-Ftehim ta' Self li għandhom jiġu maqbula bejn il-Kummissjoni u l-awtoritajiet tal-Ġeorġja.
   2.   Matul l-implimentazzjoni tal-assistenza makro-finanzjarja tal-Unjoni, il-Kummissjoni għandha timmonitorja l-validità tal-arranġamenti finanzjarji tal-Ġeorġja, il-proċeduri amministrattivi u l-mekkaniżmi ta' kontroll interni u esterni li huma rilevanti għal din l-assistenza, kif ukoll l-aderenza tal-Ġeorġja mal-perjodu ta' żmien miftiehem.
   3.   Il-Kummissjoni għandha tivverifika f'intervalli regolari li l-linji ta' politika ekonomiċi tal-Ġeorġja jkunu f'konformità mal-objettivi tal-assistenza makro-finanzjarja tal-Unjoni u li l-kondizzjonijiet miftiehma tal-politika ekonomika qed jintlaħqu b'mod sodisfaċenti. Għal dak il-għan, il-Kummissjoni għandha tikkoordina mill-qrib mal-FMI u mal-Bank Dinji, u fejn meħtieġ, mal-Kumitat Ekonomiku u Finanzjarju.
   Artikolu 3
   1.   Soġġett għall-kondizzjonijiet stabbiliti fil-paragrafu 2, l-assistenza makro-finanzjarja tal-Unjoni għandha tkun magħmula disponibbli mill-Kummissjoni f'żewġ pagamenti parzjali, li kull wieħed minnhom jikkonsisti f'element ta' għoti u element ta' self. Id-daqs ta' kull pagament parzjali għandu jiġi stabbilit fil-Memorandum ta' Qbil.
   2.   Il-Kummissjoni għandha tiddeċiedi dwar ir-rilaxx tal-pagamenti parzjali f'fażijiet soġġett għat-twettiq tal-politika ekonomika u tal-kondizzjonijiet finanzjarji miftiehma fil-Memorandum ta' Qbil. L-iżborż tat-tieni pagament parzjali għandux jsir mhux aktar kmieni minn tliet xhur wara r-rilaxx tal-ewwel pagament parzjali.
   3.   Il-fondi tal-Unjoni għandhom jitħallsu lill-Bank Nazzjonali tal-Ġeorġja. Soġġett għad-dispożizzjonijiet li għandhom jiġu miftiehma fil-Memorandum ta' Qbil, inkluża l-konferma tal-ħtiġiet finanzjarji baġitarji residwi, il-fondi tal-Unjoni jistgħu jiġu trasferiti lit-Teżor tal-Ġeorġja bħala l-benefiċjarju finali.
   Artikolu 4
   1.   L-operazzjonijiet tal-għoti jew teħid tas-self relatati mal-komponent ta' self tal-assistenza makro-finanzjarja tal-Unjoni għandhom jitwettqu bil-munita euro bl-użu tal-istess data tal-valur u ma għandhomx jesponu lill-Unjoni għal kwalunkwe trasformazzjoni ta' maturitajiet, għal kwalunkwe riskju fir-rata tal-kambju jew tal-imgħax, jew għal kwalunkwe riskju kummerċjali ieħor.
   2.   Il-Kummissjoni għandha tieħu l-passi meħtieġa, jekk il-Ġeorġja hekk titlob, biex tiżgura li klawsola dwar ħlas kmieni tiġi inkluża fit-termini u l-kondizzjonijiet tas-self u li tkun appoġġata minn klawsola korrispondenti fit-termini u l-kondizzjonijiet tal-operazzjonijiet tat-teħid ta' self tal-Kummissjoni.
   3.   Fejn iċ-ċirkostanzi jippermettu titjib fir-rata tal-imgħax tas-self, u jekk il-Ġeorġja hekk titlob, il-Kummissjoni tista' tirrifinanzja s-self inizjali kollu jew parti minnu jew tista' tirristruttura l-kondizzjonijiet finanzjarji korrispondenti. L-operazzjonijiet ta' rifinanzjament jew ta' ristrutturar għandhom jitwettqu f'konformità mal-kondizzjonijiet stabbiliti fil-paragrafu 1 u ma għandux ikollhom l-effett li jestendu l-maturità medja tas-self ikkonċernat jew li jżidu l-ammont tal-kapital pendenti fid-data tar-rifinanzjament jew ristrutturar.
   4.   L-ispejjeż kollha sostnuti mill-Unjoni li huma relatati mal-operazzjonijiet tal-għoti jew teħid ta' self skont din id-Deċiżjoni għandhom jiġġarrbu mill-Ġeorġja.
   5.   Il-Kummissjoni għandha żżomm lill-Parlament Ewropew u l-Kumitat Ekonomiku u Finanzjarju informati bl-iżviluppi fl-operazzjonijiet imsemmija fil-paragrafi 2 u 3.
   Artikolu 5
   L-assistenza makro-finanzjarja tal-Unjoni għandha tiġi implimentata f'konformità mar-Regolament tal-Kunsill (KE, Euratom) Nru 966/2012 tal-Parlament Ewropew u tal-Kunsill tal- 25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni (4) u r-regoli ta' implimentazzjoni tiegħu (5). B'mod partikolari, il-Memorandum ta' Qbil, il-Ftehim ta' Self u l-Ftehim tal-Għotja li għandhom jiġu miftiehma mal-awtoritajiet tal-Ġeorġja għandhom jipprovdu miżuri xierqa fir-rigward tal-prevenzjoni ta', u l-ġlieda kontra, l-frodi, l-korruzzjoni u kwalunkwe irregolarità oħra b'rabta mal-assistenza makro-finanzjarja tal-Unjoni. Sabiex tkun żgurata trasparenza akbar fil-ġestjoni u l-iżborż tal-fondi, il-Memorandum ta' Qbil, il-Ftehim ta' Self u l-Ftehim tal-Għotja għandhom jipprevdu wkoll il-kontrolli, inklużi kontrolli fuq il-post u l-ispezzjonijiet, li għandhom jitwettqu mill-Kummissjoni, inkluż l-Uffiċċju Ewropew Kontra l-Frodi. Dawk id-dokumenti għandhom ukoll jipprevedu l-verifiki, inkluż fejn xieraq verifiki fuq il-post, mill-Qorti tal-Awdituri.
   Artikolu 6
   1.   Il-Kummissjoni għandha tkun assistita minn kumitat. Dak il-kumitat għandu jkun kumitat fit-tifsira tar-Regolament (UE) Nru 182/2011.
   2.   Fejn issir referenza għal dan il-paragrafu, għandu japplika l-Artikolu 4 tar-Regolament (UE) Nru 182/2011.
   Artikolu 7
   1.   Sat-30 ta' Ġunju ta' kull sena, il-Kummissjoni għandha tippreżenta lill-Parlament Ewropew u lill-Kunsill rapport dwar l-implimentazzjoni ta' din id-Deċiżjoni fis-sena kalendarja preċedenti, inkluż l-evalwazzjoni tiegħu. Ir-rapport għandu jindika r-rabta bejn il- politika ekonomika u l-kondizzjonijiet finanzjarji stabbiliti fil-Memorandum ta' Qbil, il-prestazzjoni ekonomika u fiskali kurrenti tal-Ġeorġja u d-deċiżjonijiet tal-Kummissjoni li tirrilaxxa l-pagamenti parzjali tal-assistenza makro-finanzjarja tal-Unjoni.
   2.   Mhux aktar tard minn sentejn wara l-iskadenza tal-perjodu ta' disponibilità msemmi fl-Artikolu 1(4), il-Kummissjoni għandha tippreżenta lill-Parlament Ewropew u lill-Kunsill rapport ta' evalwazzjoni ex post.
   Artikolu 8
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, it-12 ta’ Awwissu 2013.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         L. LINKEVIČIUS

      (1)  Il-Pożizzjoni tal-Parlament Ewropew tal-10 ta' Mejju 2011 (ĠU C 377 E, 7.12.2012, p. 211) u l-pozizzjoni tal-Kunsill fl-ewwel qari tal-10 ta’ Mejju 2012 (ĠU C 291 E, 27.9.2012, p. 1). Il-Pożizzjoni tal-Parlament Ewropew tal-11 ta' Diċembru 2012 (għadha mhix ippublikata fil-Ġurnal Uffiċjali). Ir-Riżoluzzjoni leġiżlattiva tal-Parlament Ewropew tal-4 ta’ Lulju 2013 (għadha mhix ippublikata fil-Ġurnal Uffiċjali) u d-deċiżjoni tal-Kunsill tad-9 ta’ Lulju 2013.

      (2)  Ftehim ta' Assoċjazzjoni u Koperazzjoni bejn il-Komunitajiet Ewropej u l-Istati Membri tagħhom, mill-parti l-waħda, u l-Ġeorġja, mill-parti l-oħra (ĠU L 205, 4.8.1999, p. 3).

      (3)  ĠU L 55, 28.2.2011, p. 13.

      (4)  ĠU L 298, 26.10.2012, p. 1.

      (5)  Regolament ta’ Delega tal-Kummissjoni (UE) Nru 1268/2012 tad- 29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 (ĠU L 362, 31.12.2012, p. 1).

      Dikjarazzjoni Konġunta tal-Parlament Ewropew u tal-Kunsill adottata flimkien mad-deċiżjoni li tipprovdi assistenza makrofinanzjarja ulterjuri lill-Ġeorġja
      Il-Parlament Ewropew u l-Kunsill:

                  —

                  jaqblu fuq il-fatt li l-adozzjoni tad-deċiżjoni li tipprovdi assistenza makrofinanzjarja ulterjuri lill-Ġeorġja għandha titqies fil-kuntest usa' tal-bżonn ta' qafas li jiggarantixxi deċiżjonijiet korretti u effikaċi dwar il-konċessjoni ta' assistenza makrofinanzjarja lill-pajjiżi terzi;

                  —

                  jaqblu fuq il-fatt li l-adozzjoni tad-deċiżjonijiet dwar l-operazzjonijiet futuri ta' assistenza makrofinanzjarja għandha tissejjes fuq il-kunsiderazzjonijiet u l-prinċipji mħabbra hawn taħt għall-konċessjoni tal-assistenza makrofinanzjarja tal-Unjoni lill-pajjiżi u lit-territorji terzi eleġibbli, mingħajr preġudizzju għad-dritt ta' inizjattiva leġiżlattiva u l-forma ġuridika li jista' eventwalment jassumi strument ta' formalizzazzjoni ġdid ta' tali kunsiderazzjonijiet u prinċipji;

                  —

                  jintrabtu li jirriflettu totalment tali kunsiderazzjonijiet u prinċipji fid-deċiżjonijiet individwali futuri dwar il-konċessjoni tal-assistenza makrofinanzjarja tal-Unjoni.

            PARTI A -   KUNSIDERAZZJONIJIET

                  (1)

                  L-Unjoni hija wieħed mill-fornituri prinċipali ta' assistenza ekonomika, finanzjarja u teknika lill-pajjiżi terzi. L-assistenza makrofinanzjarja tal-Unjoni (“assistenza makrofinanzjarja”) uriet li hija strument effiċjenti għall-istabbilizzazzjoni ekonomika, u mutur għar-riformi strutturali fil-pajjiżi u fit-territorji li jibbenefikaw minn tali assistenza (“benefiċjarji”). Skont il-politika ġenerali fir-rigward tal-pajjiżi kandidati u potenzjalment kandidati u tal-pajjiżi tal-viċinat, l-Unjoni għandha tkun f'pożizzjoni li tikkonċedi assistenza makrofinanzjarja lil dawn il-pajjiżi bl-iskop li tiżviluppa żona ta' stabilità, sigurtà u prosperità kondiviżi.

                  (2)

                  L-assistenza makrofinanzjarja għandha tissejjes fuq deċiżjonijiet ad hoc speċifiċi għal pajjiż tal-Parlament Ewropew u tal-Kunsill. Dawn il-prinċipji jimmiraw li jtejbu l-effiċjenza u l-effikaċja tal-proċess tat-teħid tad-deċiżjonijiet li jwassal għal tali deċiżjonijiet u għall-implimentazzjoni tagħhom, kif ukoll li jsaħħu l-applikazzjoni min-naħa tal-benefiċjarju tal-prekundizzjonijiet politiċi biex jikseb il-konċessjoni ta' assistenza makrofinanzjarja u jtejbu t-trasparenza u l-kontroll demokratiku ta' tali assistenza.

                  (3)

                  Fir-riżoluzzjoni tiegħu dwar l-implimentazzjoni tal-assistenza makrofinanzjarja lil pajjiżi terzi tat-3 ta' Ġunju 2003, il-Parlament Ewropew għamel appell għal regolament qafas għall-assistenza makrofinanzjarja bil-għan li jitħaffef il-proċess tat-teħid tad-deċiżjonijiet u jingħata dan l-istrument finanzjarju b'bażi formali u trasparenti.

                  (4)

                  Fil-konklużjonijiet tiegħu tat-8 ta' Ottubru 2002, il-Kunsill stabbilixxa l-kriterji (l-hekk imsejħa kriterji ta' Genval) li jirregolaw l-operazzjonijiet ta' assistenza makrofinanzjarja tal-Unjoni. Ikun xieraq li dawn il-kriterji jiġu aġġornati u ċċarati, fost affarijiet oħra fir-rigward tal-kriterji għad-determinazzjoni tal-forma xierqa ta' assistenza (self, għotja jew kombinazzjoni tagħhom).

                  (5)

                  Dawn il-prinċipji għandhom jippermettu lill-Unjoni tagħmel mod li l-assistenza makrofinanzjarja ssir disponibbli fi żmien qasir, partikolarment meta ċ-ċirkostanzi jeħtieġu azzjoni immedjata, u żżid iċ-ċarezza u t-trasparenza tal-kriterji applikabbli għall-implimentazzjoni tal-assistenza makrofinanzjarja.

                  (6)

                  Il-Kummissjoni għandha tiżgura li l-assistenza makrofinanzjarja tkun konformi mal-prinċipji, mal-objettivi u mal-miżuri fundamentali adottati fi ħdan id-diversi setturi ta' azzjoni esterna u fil-qafas ta' politiki rilevanti oħrajn tal-Unjoni.

                  (7)

                  L-assistenza makrofinanzjarja għandha tappoġġa l-politika esterna tal-Unjoni. Is-servizzi tal-Kummissjoni u s-Servizz Ewropew għall-Azzjoni Esterna (SEAE) għandhom jaħdmu mill-qrib matul l-operazzjoni ta' assistenza makrofinanzjarja kollha bil-għan li jikkoordinaw il-politika esterna tal-Unjoni u jiggarantixxu l-konsistenza tagħha.

                  (8)

                  L-assistenza makrofinanzjarja għandha tappoġġa l-impenn tal-benefiċjarji fil-konfront tal-valuri komuni kondiviżi mal-Unjoni, fosthom id-demokrazija, l-istat tad-dritt, il-governanza tajba, ir-rispett tad-drittijiet tal-bniedem, l-iżvilupp sostenibbli u t-tnaqqis tal-faqar, u l-prinċipji ta' kummerċ miftuħ, ibbażat fuq regoli u ġust.

                  (9)

                  Ikun xieraq li l-konċessjoni tal-assistenza makrofinanzjarja tkun suġġetta għall-istabbiliment min-naħa tal-pajjiż eleġibbli ta' mekkaniżmi demokratiċi effikaċi, ibbażati partikolarment fuq sistemi parlamentari multipartitiċi, l-istat tad-dritt u r-rispett għad-drittijiet tal-bniedem. Tali prerekwiżiti għandhom ikunu sorveljati regolarment mill-Kummissjoni.

                  (10)

                  L-objettivi speċifiċi tad-deċiżjonijiet individwali ta' assistenza makrofinanzjarja għandhom jinkludu anki t-tisħiħ tal-effiċjenza, tat-trasparenza u tar-responsabilità fil-ġestjoni tal-finanzi pubbliċi fil-pajjiżi benefiċjarji. Il-ksib ta' dawn l-objettivi għandu jkun regolarment sorveljat mill-Kummissjoni.

                  (11)

                  L-assistenza makrofinanzjarja għandha timmira li tappoġġa r-ristabbiliment tas-sostenibilità tas-sitwazzjoni finanzjarja esterna tal-pajjiżi u tat-territorji terzi li jinsabu quddiem skarsezza ta' valuta barranija u d-diffikultajiet relatati tal-finanzjament estern. L-assistenza makrofinanzjarja la għandha tagħti appoġġ finanzjarju regolari u lanqas ikollha bħala objettiv primarju l-appoġġ tal-iżvilupp ekonomiku u soċjali tal- benefiċjarji.

                  (12)

                  L-assistenza makrofinanzjarja għandha tkun komplementari għar-riżorsi konċessi mill-Fond Monetarju Internazzjonali (FMI) u minn istituzzjonijiet finanzjarji multilaterali oħrajn u għandu jkun hemm qsim ġust tal-piżijiet bejn l-Unjoni u d-donaturi l-oħrajn. L-assistenza makrofinanzjarja għandha tiżgura l-valur miżjud tal-involviment tal-Unjoni.

                  (13)

                  Biex ikun żgurat li l-interessi finanzjarji tal-Unjoni konnessi mal-assistenza makrofinanzjarja jiġu mħarsa b'mod effiċjenti, il-benefiċjarji għandhom jieħdu miżuri xierqa fir-rigward tal-prevenzjoni ta', u l-ġlieda kontra l-frodi, il-korruzzjoni u kull irregolarità oħra fir-rigward ta' din l-assistenza, u għandu jsir provvediment biex jitwettqu kontrolli mill-Kummissjoni u verifiki mill-Qorti tal-Awdituri.

                  (14)

                  L-għażla tal-proċedura għall-adozzjoni tal-memoranda ta' qbil għandha tkun deċiża f'konformità mal-kriterji msemmija fir-Regolament (UE) Nru 182/2011. F'dan il-kuntest, bħala regola ġenerali għandha tapplika l-proċedura konsultattiva, iżda, fid-dawl tal-impatt potenzjalment importanti tal-operazzjonijiet li l-ammont tagħhom jaqbeż il-livell limitu stabbilit fil-parti B, għal dawn l-operazzjonijiet ikun xieraq li tintuża l-proċedura ta' eżami.

            PARTI B -   PRINĊIPJI
      1.   Għan tal-assistenza

                  (a)

                  L-assistenza makrofinanzjarja għandha tkun strument finanzjarju eċċezzjonali ta' appoġġ mhux vinkolat u mhux speċifiku għall-bilanċ tal-pagamenti tal-pajjiżi u tat-territorji terzi eleġibbli. Għandha timmira lejn ir-ristabbiliment tas-sostenibilità tas-sitwazzjoni finanzjarja esterna tal-pajjiżi u tat-territorji eleġibbli li jinsabu quddiem diffikultajiet ta' finanzjament estern. Għandha tappoġġa l-implimentazzjoni ta' programm ta' politika li jkun fih miżuri ta' aġġustament u ta' riforma strutturali b'saħħithom intiżi li jtejbu s-sitwazzjoni tal-bilanċ tal-pagamenti, partikolarment fil-perjodu ta' applikazzjoni tal-programm, u jsaħħu l-implimentazzjoni tal-ftehimiet u tal-programmi rilevanti mal-Unjoni.

                  (b)

                  L-assistenza makrofinanzjarja tal-Unjoni għandha tkun subordinata għall-eżistenza ta' bżonn sinifikanti ta' finanzjament estern residwu, definit mill-Kummissjoni f'koopereazzjoni mal-istituzzjonijiet finanzjarji multilaterali, superjuri għar-riżorsi konċessi mill-FMI u minn istituzzjonijiet multilaterali oħrajn, minkejja l-implimentazzjoni ta' programmi ta' riforma u stabbilizzazzjoni ekonomika rigorużi min-naħa tal-pajjiż jew tat-territorju rilevanti.

                  (c)

                  L-assistenza makrofinanzjarja tal-Unjoni għandha tkun għal terminu qasir u għandha tieqaf malli s-sitwazzjoni finanzjarja esterna terġa' ssir sostenibbli.

            2.   Pajjiżi u territorji eleġibbli
      Il-pajjiżi u t-territorji terzi eleġibbli biex jibbenefikaw mill-assistenza makrofinanzjarja tal-Unjoni għandhom ikunu s-segwenti:

                  —

                  il-pajjiżi kandidati u potenzjalment kandidati;

                  —

                  il-pajjiżi u t-territorji koperti mill-Politika Ewropea tal-Viċinat;

                  —

                  f'każijiet eċċezzjonali u debitament ġustifikati, pajjiżi terzi oħrajn li jiżvolġu rwol determinanti għall-istabilità reġjonali, li huma ta' importanza strateġika għall-Unjoni, u li huma politikament, ekonomikament u ġeografikament viċin l-Unjoni.

            3.   Forma tal-assistenza

                  (a)

                  L-assistenza makrofinanzjarja għandha tkun konċessa ġeneralment fil-forma ta' self. F'każijiet eċċezzjonali, madankollu, l-assistenza tista' tingħata fil-forma ta' għotja jew ta' kombinazzjoni ta' self u ta' għotja. Hija u tiddetermina s-sehem xieraq ta' element possibbli ta' għotja, il-Kummissjoni, fit-tħejjija tal-proposta tagħha, għandha tqis il-livell ta' żvilupp ekonomiku tal-benefiċjarju, imkejjel skont l-introjtu per capita u l-indiċijiet tal-faqar, kif ukoll il-kapaċità tiegħu li jħallas lura bbażata fuq analiżi tas-sostenibilità tad-dejn, filwaqt li jiġi garantit ir-rispett tal-prinċipju ta' qsim ġust tal-piżijiet bejn l-Unjoni u d-donaturi l-oħrajn. Għal dan l-iskop, il-Kummissjoni għandha tikkunsidra wkoll sa liema punt l-istituzzjonijiet finanzjarji internazzjonali u d-donaturi l-oħrajn japplikaw kundizzjonijiet aġevolati lill-pajjiż inkwistjoni.

                  (b)

                  Jekk l-assistenza makrofinanzjarja tiġi konċessa fil-forma ta' self, il-Kummissjoni, f'isem l-Unjoni, għandu jkollha s-setgħa li tissellef il-fondi neċessarji fuq is-swieq tal-kapital jew minn istituzzjonjiet finanzjarji, biex imbagħad tislef min-naħa tagħha l-fondi mislufa lill-pajjiż benefiċjarju.

                  (c)

                  L-operazzjonijiet ta' għoti u teħid b'self għandhom isiru f'euro bl-applikazzjoni tal-istess data tal-valur, u ma għandhom jinvolvu lill-Unjoni la fit-trasformazzjoni tal-maturitajiet u lanqas fi kwalunkwe riskju ta' kambju jew ta' rata tal-imgħax.

                  (d)

                  L-ispejjeż kollha mġarrba mill-Unjoni għall-operazzjonijiet ta' għoti jew teħid b'self għandhom jitħallsu mill-benefiċjarju.

                  (e)

                  Fuq talba tal-benefiċjarju, u jekk iċ-ċirkostanzi jippermettu titjib tar-rata tal-imgħax fuq is-self, il-Kummissjoni tista' tiddeċiedi li tipproċedi bir-rifinanzjament tat-totalità jew parti mis-self li inizjalment tkun ħadet jew bir-ristrutturar tal-kundizzjonijiet finanzjarji korrispondenti. L-operazzjonijiet ta' rifinanzjament u ta' ristrutturar għandhom jitwettqu skont il-kundizzjonijiet imsemmija fil-punt 3(d) u la għandu jkollhom l-effett ta' proroga tal-maturità medja tas-self meħud u lanqas żieda tal-ammont tal-kapital pendenti fid-data tal-operazzjonijiet ta' rifinanzjament u ta' ristrutturar.

            4.   Dispożizzjonijiet finanzjarji

                  (a)

                  L-ammonti tal-assistenza makrofinanzjarja konċessa fil-forma ta' għotjiet għandhom ikunu konsistenti mal-approprjazzjonijiet baġitarji definiti fil-qafas finanzjarju pluriennali.

                  (b)

                  Għall-ammonti tal-assistenza makrofinanzjarja konċessa fil-forma ta' self għandha tkun prevista allokazzjoni skont ir-Regolament li jistabbilixxi Fond ta' Garanzija għall-azzjonijiet esterni. L-ammonti tal-allokazzjoni għandhom ikunu konsistenti mal-approprjazzjonijiet baġitarji definiti fil-qafas finanzjarju pluriennali.

                  (c)

                  L-approprjazzjonijiet annwali għandhom ikunu awtorizzati mill-awtorità baġitarja fi ħdan il-limiti tal-qafas finanzjarju pluriennali.

            5.   Ammont tal-assistenza

                  (a)

                  Id-determinazzjoni tal-ammont tal-assistenza għandha tissejjes fuq il-bżonn ta' finanzjament estern residwu tal-pajjiż jew tat-territorju eleġibbli, u għandha tqis il-kapaċità tiegħu ta' awtofinanzjament bir-riżorsi proprji, u partikolarment ir-riservi internazzjonali għad-dispożizzjoni tiegħu. Dan il-bżonn ta' finanzjament għandu jkun determinat mill-Kummissjoni f'kooperazzjoni mal-istituzzjonijiet finanzjarji internazzjonali, fuq il-bażi ta' valutazzjoni kwantitattiva kompleta u ta' dokumentazzjoni ġustifikattiva trasparenti. B'mod partikolari, il-Kummissjoni għandha tagħmel riferiment għall-aħħar previżjonijiet tal-bilanċ tal-pagamenti tal-FMI tal-pajjiż jew tat-territorju relevanti u tqis ukoll il-kontribuzzjonijiet finanzjarji mistennija mingħand donaturi multilaterali, kif ukoll l-attwazzjoni preeżistenti ta' strumenti finanzjarji esterni oħrajn tal-Unjoni f'dak il-pajjiż jew territorju eleġibbli.

                  (b)

                  Id-dokumentazzjoni tal-Kummissjoni għandu jkun fiha informazzjoni dwar l-istokk previst ta' riservi ta' valuta barranija fl-assenza ta' assistenza makrofinanzjarja meta mqabbla mal-livelli meqjusa adegwati, imkejjel skont indikaturi rilevanti bħall-proporzjon bejn riservi u dejn estern f'terminu qasir u l-proporzjon bejn riservi u importazzjonijiet tal-pajjiż benefiċjarju.

                  (c)

                  Id-determinazzjoni tal-ammont tal-assistenza makrofinanzjarja konċessa għandha tqis ukoll il-bżonn ta' garanzija tal-qsim ġust tal-piżijiet bejn l-Unjoni u d-donaturi l-oħrajn u tal-valur miżjud tal-involviment kumplessiv tal-Unjoni.

                  (d)

                  Jekk il-bżonn ta' finanzjament tal-benefiċjarju jonqos konsiderevolment matul il-perjodu ta' żborż tal-assistenza makrofinanzjarja meta mqabbel mal-previżjonijiet inizjali, il-Kummissjoni għandha, skont il-proċedura konsultattiva meta l-assistenza tkun ugwali għal, jew inqas minn, EUR 90 miljun, u skont il-proċedura ta' eżami meta l-assistenza tkun ogħla minn EUR 90 miljun, tnaqqas l-ammont ta' tali assistenza jew tissospendi jew tħassar l-assistenza.

            6.   Kundizzjonalità

                  (a)

                  Il-konċessjoni tal-assistenza makrofinanzjarja għandha tkun subordinata għar-rispett min-naħa tal-pajjiż jew tat-territorju eliġibbli ta' mekkaniżmi demokratiċi effikaċi, inklużi sistema parlamentari multipartitika u l-istat tad-dritt, kif ukoll għall-garanzij tar-rispett għad-drittijiet tal-bniedem. Il-Kummissjoni għandha tforni valutazzjoni pubblikament disponibbli (1) tar-rispett ta' din il-prerekwiżit u tissorveljah matul iċ-ċiklu kollu tal-implimentazzjoni tal-assistenza makrofinanzjarja. Dan il-punt għandu jiġi applikata f'konformità mad-Deċiżjoni l-organizzazzjoni u l-funzjonament tas-SEAE.

                  (b)

                  L-assistenza makrofinanzjarja għandha tkun subordinata għall-eżistenza ta' ftehim ta' kreditu mhux prekawzjonarju bejn il-pajjiż jew it-territorju eleġibbli u l-FMI, li jissodisfa l-kundizzjonijiet li ġejjin:

                              —

                              l-objettiv tal-ftehim ikun konsistenti mal-iskop tal-assistenza makrofinanzjarja, jiġifieri li jittaffew id-diffikultajiet f'terminu qasir fil-livell tal-bilanċ tal-pagamenti;

                              —

                              l-implimentazzjoni ta' miżuri ta' aġġustament b'saħħithom konsistenti mal-assistenza makrofinanzjarja, kif definit fil-punt 1(a).

                  (c)

                  L-iżborż tal-assistenza għandu jkun subordinat għat-twettiq kostantement sodisfaċenti fir-rigward ta' programm ta' politika appoġġat mill-FMI u għar-rispett tal-prerekwiżit imsemmi fl-ittra (a) ta' dan il-punt. Huwa għandu wkoll ikun subordinat għall-implimentazzjoni, skont kalendarju speċifiku, ta' sensiela ta' miżuri ta' politika ekonomika definiti biċ-ċar u fokalizzati fuq ir-riformi strutturali u fuq is-solidità tal-finanzi pubbliċi, maqbula bejn il-Kummissjoni u l-benefiċjarju u stabbiliti f'Memorandum ta' Qbil.

                  (d)

                  Bil-għan li jitħarsu l-interessi finanzjarji tal-Unjoni u li tissaħħaħ il-governanza tal-benefiċjarji, il-Memorandum ta' Qbil għandu jinkludi miżuri mmirati lejn it-titjib tal-effiċjenza, it-trasparenza u ir-responsabilità fis-sistemi ta' ġestjoni tal-finanzi pubbliċi.

                  (e)

                  Id-determinazzjoni tal-miżuri politiċi msemmija għandha tqis ukoll il-progress li jsir fil-qasam tal-ftuħ reċiproku tas-swieq, l-iżvilupp ta' kummerċ ibbażat fuq regoli u ġust kif ukoll prijoritajiet oħrajn fil-kuntest tal-politika esterna tal-Unjoni.

                  (f)

                  Il-miżuri ta' politika għandhom ikunu konsistenti mal-ftehimiet ta' sħubija, ta' kooperazzjoni jew ta' assoċjazzjoni fis-seħħ konklużi bejn l-Unjoni u l-benefiċjarju, kif ukoll mal-programmi ta' aġġustament makroekonomiku u ta' riforma strutturali implimentati mill-benefiċjarju bl-appoġġ tal-FMI.

            7.   Proċedura

                  (a)

                  Pajjiż jew territorju li biħsiebu jibbenefika mill-assistenza makrofinanzjarja tal-Unjoni għandu jippreżenta talba bil-miktub lill-Kummissjoni. Il-Kummissjoni għandha tivverifika jekk il-kundizzjonijiet imsemmija fil-punti 1, 2, 4 u 6 humiex issodisfati u, jekk ikun il-każ, tista' tippreżenta proposta għal deċiżjoni lill-Parlament Ewropew u lill-Kunsill.

                  (b)

                  Id-deċiżjoni ta' konċessjoni ta' self għandha tispeċifika l-ammont, il-maturità medja massima u n-numru massimu ta' pagamenti akkont tal-assistenza makrofinanzjarja. Jekk id-deċiżjoni tinkludi element ta' għotja, għandha tindika wkoll l-ammont tagħha u n-numru massimu ta' pagamenti akkont. Id-deċiżjoni ta' konċessjoni ta' għotja għandha tkun akkumpanjata minn ġustifikazzjoni tal-għotja (jew tal-element ta' għotja) ta' assistenza. Fiż-żewġ każijiet għandu jkun definit il-perjodu ta' disponibilità tal-assistenza makrofinanzjarja. Dak il-perjodu ta' disponibbilta', bħala norma, ma għandux jaqbeż it-tliet snin. Fil-preżentazzjoni ta' proposta għal deċiżjoni ġdida ta' konċessjoni ta' assistenza makrofinanzjarja, il-Kummissjoni għandha tforni l-informazzjoni msemmija fil-punt 12(c).

                  (c)

                  B'segwitu għall-adozzjoni tad-deċiżjoni ta' konċessjoni tal-assistenza makrofinanzjarja, il-Kummissjoni, hija u tiddelibera skont il-proċedura konsultattiva meta l-assistenza tkun ugwali għal, jew inqas minn, EUR 90 miljun, u skont il-proċedura ta' eżami meta l-assistenza tkun ogħla minn EUR 90 miljun, għandha taqbel mal-benefiċjarju, fil-Memorandum ta' Qbil, dwar il-miżuri ta' politika msemmijin fil-punt 6(c), (d), (e) u (f).

                  (d)

                  B'segwitu għall-adozzjoni tad-deċiżjoni ta' konċessjoni tal-assistenza makrofinanzjarja, il-Kummissjoni għandha taqbel mal-benefiċjarju dwar il-kundizzjonijiet finanzjarji dettaljati tal-assistenza. Dawk it-termini finanzjarji dettaljati għandhom ikunu speċifikati fil-Ftehim ta' Għotja jew ta' Self.

                  (e)

                  Il-Kummissjoni għandha tinforma lill-Parlament Ewropew u lill-Kunsill dwar l-iżvilupp, inkluż l-iżborż, tal-assistenza speċifika għal pajjiż u tforni lil dawk l-istituzzjonijiet id-dokumenti rilevanti fi żmien debitu.

            8.   Implimentazzjoni u ġestjoni finanzjarja

                  (a)

                  Il-Kummissjoni għandha timplimenta l-assistenza makrofinanzjarja skont ir-regoli finanzjarji tal-Unjoni.

                  (b)

                  L-implimentazzjoni tal-assistenza makrofinanzjarja għandha tkun suġġetta għall-ġestjoni ċentralizzata diretta.

                  (c)

                  L-impenji baġitarji għandhom jittieħdu fuq il-bażi ta' deċiżjonijiet adottati mill-Kummissjoni skont dan il-punt. Meta l-implimentazzjoni tal-assistenza makrofinanzjarja tinfirex fuq diversi snin finanzjarji, l-impenji baġitarji marbuta ma' tali assistenza jistgħu jinqasmu f'pagamenti akkont annwali.

            9.   Żborż tal-assistenza

                  (a)

                  L-assistenza makrofinanzjarja għandha tkun żborżata lill-bank ċentrali tal-benefiċjarju.

                  (b)

                  L-assistenza makrofinanzjarja għandha tkun żborżata f'pagamenti akkont suċċessivi, suġġett għar-rispett tal-prerekwiżit imsemmi fil-punt 6(a) u tal-kundizzjonijiet imsemmija fil-punt 6(b) u (c).

                  (c)

                  F'intervalli regolari l-Kummissjoni għandha tivverifika jekk għadhomx sodisfatti l-kundizzjonijiet imsemmija fil-punt 6(b) u (c).

                  (d)

                  Fejn il-prerekwiżit imsemmi fil-punt 6(a), u l-kundizzjonijiet imsemmija fil-punt 6(b) u (c) mhumiex sodisfatti, il-Kummissjoni għandha temporanjament tissospendi jew tħassar l-iżborż tal-assistenza makrofinanzjarja. F'tali każijiet, għandha tikkomunika r-raġunijiet għas-sospensjoni jew it-tħassir lill-Parlament Ewropew u lill-Kunsill.

            10.   Miżuri ta' appoġġ
      Il-fondi baġitarji tal-Unjoni jistgħu jintużaw biex ikopru n-nefqa neċessarja għall-implimentazzjoni tal-assistenza makrofinanzjarja.
      11.   Ħarsien tal-interessi finanzjarji tal-Unjoni

                  (a)

                  Il-ftehimiet konklużi fil-qafas ta' kull deċiżjoni speċifika għal pajjiż għandu jkun fihom dispożizzjonijiet intiżi li jiggarantixxu li l-benefiċjarji jivverifikaw regolarment li l-finanzjamenti li ġejjin mill-baġit tal-Unjoni jkunu ntużaw b'mod korrett, jieħdu miżuri xierqa biex jipprevjenu irregolaritajiet u frodi, u, jekk ikun meħtieġ, jieħdu azzjoni legali għall-irkupru tal-fondi konċessi fil-qafas ta' kull deċiżjoni speċifika għal pajjiż li kienu suġġetti għal approprjazzjoni indebita.

                  (b)

                  Il-ftehimiet konklużi fil-qafas ta' kull deċiżjoni speċifika għal pajjiż għandu jkun fihom dispożizzjonijiet intiżi li jiggarantixxu l-ħarsien tal-interessi finanzjarji tal-Unjoni, partikolarment għal dak li għandu x'jaqsam mal-frodi, mal-korruzzjoni u ma' kwalunkwe irregolarità oħra, skont il-leġiżlazzjoni rilevanti tal-Unjoni.

                  (c)

                  Il-Memorandum ta' Qbil imsemmi fil-punt 6(c) għandu jagħti espressament lill-Kummissjoni u lill-Qorti tal-Awdituri d-dritt li jwettqu awditjar matul u wara l-perjodu ta' disponibilità tal-assistenza makrofinanzjarja, inkluż awditjar ta' dokumenti u awditjar fuq il-post bħal pereżempju valutazzjonijiet operattivi. Il-Memorandum għandu wkoll jawtorizza espressament lill-Kummissjoni jew lir-rappreżentanti tagħha li jwettqu aċċertamenti u ispezzjonijiet in situ.

                  (d)

                  Matul l-implimentazzjoni tal-assistenza makrofinanzjarja, il-Kummissjoni għandha tissorvelja, permezz ta' valutazzjonijiet operattivi, is-solidità tal-arranġamenti finanzjarji, tal-proċeduri amministrattivi u tal-mekkaniżmi ta' kontroll interni u esterni tal-benefiċjarju li huma rilevanti għall-finijiet tal-assistenza.

                  (e)

                  Il-ftehimiet konklużi fil-qafas ta' kull deċiżjoni speċifika għal pajjiż għandu jkun fihom dispożizzjonijiet intiżi li jiggarantixxu li, jekk jinstab li, fir-rigward tal-ġestjoni tal-assistenza makrofinanzjarja, benefiċjarju jkun imdaħħal f'atti ta' frodi jew ta' korruzzjoni jew f'attivitajiet illegali għad-dannu tal-interessi finanzjarji tal-Unjoni, din tal-aħħar ikollha d-dritt għar-ripagament totali tal-għotja u/jew għar-ripagament bikri tas-self.

            12.   Rapport annwali

                  (a)

                  Il-Kummissjoni għandha teżamina l-progress li sar fl-implimentazzjoni tal-assistenza makrofinanzjarja u għandha tressaq rapport annwali lill-Parlament Ewropew u lill-Kunsill sat-30 ta' Ġunju ta' kull sena.

                  (b)

                  Ir-rapport annwali għandu jivvaluta s-sitwazzjoni ekonomika u l-prospetti tal-benefiċjarji, kif ukoll il-progress li sar fl-implimentazzjoni tal-miżuri ta' politika msemmija fil-punt 6(c).

                  (c)

                  Ir-rapport annwali għandu wkoll iforni informazzjoni aġġornata dwar ir-riżorsi baġitarji disponibbli fil-forma ta' self u għotjiet, fid-dawl tal-operazzjonijiet li qed jiġu previsti.

            13.   Valutazzjoni

                  (a)

                  Il-Kummissjoni għandha tibgħat lill-Parlament Ewropew u lill-Kunsill rapporti ta' valutazzjoni ex post li jivvalutaw ir-riżultati u l-effiċjenza tal-operazzjonijiet ta' assistenza makrofinanzjarja kkompletati reċentement u sa liema punt dawn tal-aħħar ikkontribwew għall-objettivi tal-assistenza.

                  (b)

                  Il-Kummissjoni għandha tivvaluta perjodikament, u tal-anqas kull erba' snin, il-konċessjoni tal-assistenza makrofinanzjarja tal-Unjoni, billi tforni lill-Parlament Ewropew u lill-Kunsill b'rassenja dettaljata tal-assistenza makrofinanzjarja. L-iskop ta' tali valutazzjoniet għandu jkun dak li taċċerta jekk l-objettivi tal-assistenza makrofinanzjarja tal-Unjoni ntlaħqux u jekk il-kundizzjonijiet tal-assistenza makrofinanzjarja tal-Unjoni, inkluż il-livell limitu stabbilit fil-punt 7(c), għadhomx sodisfatti, kif ukoll li tippermetti lill-Kummissjoni tifformula rakkomandazzjonijiet għat-titjib tal-operazzjonijiet futuri. Fil-valutazzjoni tagħha, il-Kummissjoni għandha tivvaluta wkoll il-kooperazzjoni mal-istituzzjonijiet finanzjarji Ewropej jew multilaterali meta tipprovdi assistenza makrofinanzjarja.

         (1)  Din il-valutazzjoni se tissejjes fuq rapport annwali dwar id-drittijiet tal-bniedem u d-demokrazija fid-dinja prevista fil-Qafas Strateġiku u Pjan ta' Azzjoni tal-UE għad-Drittijiet tal-Bniedem u għad-Demokrazija (Konklużjonijiet tal-Kunsill dwar id-Drittijiet tal-Bniedem u d-Demokrazija, 25 ta' Ġunju 2012).


title: 2011/531/UE: Deċiżjoni tal-Kunsill tas- 16 ta’ Ġunju 2011 dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt UE-ICAO fir-rigward tad-Deċiżjoni dwar l-adozzjoni ta’ Anness dwar is-sikurezza tal-avjazzjoni għall-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa

text:
               9.9.2011

               MT

               Il-Ġurnal Uffiċjali tal-Unjoni Ewropea

               L 232/8

         DEĊIŻJONI TAL-KUNSILL
   tas-16 ta’ Ġunju 2011
   dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt UE-ICAO fir-rigward tad-Deċiżjoni dwar l-adozzjoni ta’ Anness dwar is-sikurezza tal-avjazzjoni għall-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa
   (2011/531/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 100(2) u 218(9) tiegħu,
   Wara li kkunsidra d-Deċiżjoni tal-Kunsill 2011/530/UE tal-31 ta’ Marzu 2011 dwar l-iffirmar, f’isem l-Unjoni, u l-applikazzjoni provviżorja ta’ Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa (1) (Memorandum ta’ Kooperazzjoni),
   Wara li kkunsidra l-proposta mill-Kummissjoni Ewropea,
   Billi:
   huwa xieraq li tiġi stabbilita l-pożizzjoni li għandha tittieħed f’isem l-Unjoni fi ħdan il-Kumitat Konġunt UE-ICAO, stabbilit taħt il-Memorandum ta’ Kooperazzjoni, dwar l-adozzjoni ta’ Anness dwar is-sikurezza tal-avjazzjoni sabiex dan jiżdied ma’ dak il-Memorandum ta’ Kooperazzjoni,
   ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Unjoni Ewropea fi ħdan il-Kumitat Konġunt UE-ICAO, kif imsemmi fl-Artikolu 7.3(c) tal-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa (il-Memorandum ta’ Kooperazzjoni), fir-rigward tal-adozzjoni ta’ Anness dwar is-sikurezza tal-avjazzjoni għall-Memorandum ta’ Kooperazzjoni, għandha tkun ibbażata fuq l-abbozz ta’ Deċiżjoni UE-ICAO mehmuż ma’ din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, is-16 ta’ Ġunju 2011.

            Għall-Kunsill

            Il-President

         VÖLNER P.

      (1)  Ara paġna 1 ta’ dan il-Ġurnal Uffiċjali.

      ABBOZZ TA’
      DEĊIŻJONI TAL-KUMITAT KONĠUNT UE-ICAO
      ta’ …
      dwar l-adozzjoni ta’ Anness dwar is-sikurezza tal-avjazzjoni għall-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa
      IL-KUMITAT KONĠUNT UE-ICAO,
      Wara li kkunsidra l-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali li jipprovdi qafas għal kooperazzjoni msaħħa (l-ICAO MOC), u b’mod partikolari l-Artikolu 7.3.(c) tiegħu,
      Billi:
      huwa xieraq li jiġi inkluż Anness dwar is-sikurezza tal-avjazzjoni fl-ICAO MOC,
      ADOTTA DIN ID-DEĊIŻJONI:
      Artikolu 1
      L-Anness għal din id-Deċiżjoni huwa b’dan adottat u għandu jifforma parti integrali mill-ICAO MOC.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fi …,

               Għall-Kumitat Konġunt UE-ICAO

               Il-Presidenti

         ANNESS

               “ANNESS I - IS-SIKUREZZA TAL-AVJAZZJONI

               1.   Objettivi

                           1.1.

                           Il-Partijiet jaqblu li jikkooperaw fil-qasam tas-sikurezza tal-avjazzjoni fil-kuntest tal-Memorandum ta’ Kooperazzjoni bejn l-Unjoni Ewropea u l-Organizzazzjoni tal-Avjazzjoni Ċivili Internazzjonali (ICAO MOC) li ġie inizjalat f’Montréal fis-27 ta’ Settembru 2010.

                           1.2.

                           B’mod konsistenti mal-impenn tagħhom li jinkisbu l-ogħla livelli ta’ sikurezza tal-avjazzjoni fid-dinja kollha u għall-armonizzazzjoni globali tal-Istandards u l-Prattiki Rakkomandati tas-sikurezza (SARPs), il-Partijiet jaqblu li jikkooperaw mill-qrib fi spirtu ta’ trasparenza u djalogu biex jikkoordinaw l-attivitajiet ta’ sikurezza tagħhom.

                     2.   Ambitu

                           2.1.

                           Sabiex jilħqu l-objettivi speċifikati fl-Artikolu 1.2, il-Partijiet jaqblu li jikkooperaw fl-oqsma li ġejjin:

                                       —

                                       iwettqu djaloġu regolari dwar kwistjonijiet ta’ sikurezza ta’ interess reċiproku;

                                       —

                                       jiksbu trasparenza permezz ta’ skambju regolari ta’ informazzjoni u data rilevanti għas-sikurezza u billi jipprovdu aċċess reċiproku għall-bażijiet tad-data;

                                       —

                                       jipparteċipaw f’attivitajiet dwar is-sikurezza;

                                       —

                                       jirrikonoxxu b’mod reċiproku r-riżultati tal-Programm Universali ta’ Verifika tas-Sorveljanza tas-Sikurezza (USOAP) tal-ICAO u l-Ispezzjonijiet ta’ Standardizzazzjoni tal-UE;

                                       —

                                       jimmonitorjaw u janalizzaw il-konformità tal-Istati mal-istandards tal-ICAO u l-ħarsien tal-Prattiki Rakkomandati;

                                       —

                                       jikkooperaw fi kwistjonijiet regolatorji u dawk dwar l-istabbiliment tal-istandards;

                                       —

                                       jiżviluppaw u jipprovdu proġetti u programmi dwar assistenza teknika;

                                       —

                                       jippromwovu l-kooperazzjoni reġjonali;

                                       —

                                       jiskambjaw esperti; u

                                       —

                                       jipprovdu taħriġ.

                           2.2.

                           Il-kooperazzjoni msemmija fil-paragrafu 2.1 għandha tiġi żviluppata f’dawk l-oqsma fejn tiġi eżerċitata l-kompetenza tal-UE.

                     3.   Implimentazzjoni

                           3.1.

                           Il-Partijiet jistgħu jistabbilixxu arranġamenti ta’ ħidma li jispeċifikaw mekkaniżmi u proċeduri miftiehma b’mod reċiproku biex jimplimentaw kooperazzjoni b’mod effikaċi fl-oqsma msemmija fl-Artikolu 2.1. Dawn l-arranġamenti ta’ ħidma għandhom jiġu adottati mill-Kumitat Konġunt UE-ICAO.

                     4.   Djalogu

                           4.1.

                           Il-Partijiet għandhom jorganizzaw laqgħat u telekonferenzi fuq bażi regolari biex jiddiskutu kwistjonijiet ta’ sikurezza li jkunu ta’ interess reċiproku, u fejn ikun il-każ, jikkoordinaw attivitajiet.

                     5.   Trasparenza, Skambju ta’ Informazzjoni, Aċċess għal Bażijiet ta’ Data

                           5.1.

                           Il-Partijiet għandhom jinkoraġġixxu, suġġett għar-regoli applikabbli tagħhom, it-trasparenza fil-qasam tas-sikurezza tal-avjazzjoni fir-relazzjonijiet tagħhom ma’ partijiet terzi.

                           5.2.

                           Il-Partijiet għandhom ikunu trasparenti fil-kooperazzjoni tagħhom u jikkollaboraw fl-attivitajiet ta’ sikurezza permezz tal-iskambju ta’ data rilevanti u adatta dwar is-sikurezza, informazzjoni u dokumentazzjoni dwar is-sikurezza, billi jipprovdu aċċess għal bażijiet ta’ data rilevanti u billi jiffaċilitaw parteċipazzjoni reċiproka fil-laqgħat. Għal dan l-għan, il-Partijiet għandhom jistabbilixxu arranġamenti ta’ ħidma li jispeċifikaw il-proċeduri għall-iskambju ta’ informazzjoni u għall-provvediment ta’ aċċess għal bażijiet ta’ data, li jiggarantixxu l-kunfidenzjalità tal-informazzjoni li tkun waslitilhom mill-Parti l-oħra f’konformità mal-Artikolu 6 tal- ICAO MOC.

                     6.   Parteċipazzjoni f’attivitajiet dwar is-sikurezza

                           6.1.

                           Għall-fini tal-implimentazzjoni ta’ dan l-Anness, kull Parti għandha, kif adatt, tistieden lill-Parti l-oħra biex tipparteċipa f’attivitajiet u laqgħat relatati mas-sikurezza bl-għan li jiġu żgurati kooperazzjoni u koordinazzjoni mill-qrib. L-arranġamenti għal din il-parteċipazzjoni għandhom ikunu stabbiliti fl-arranġamenti ta’ ħidma miftiehma mill-Partijiet.

                     7.   Koordinazzjoni tal-USOAP tal-ICAO u l-Ispezzjonijiet ta’ Standardizzazzjoni tal-UE

                           7.1.

                           Il-Partijiet jaqblu li jsaħħu l-kooperazzjoni tagħhom fl-oqsma tal-USOAP u l-ispezzjonijiet ta’ standardizzazzjoni sabiex jiġi żgurat użu effikaċi tar-riżorsi limitati u tiġi evitata d-duplikazzjoni tal-isforzi, filwaqt li tiġi ppreservata l-universalità u l-integrità tal-USOAP tal-ICAO.

                           7.2.

                           Sabiex tkun verifikata konformità mill-Istati Membri tal-UE mal-Istandards relatati mas-sikurezza tal-ICAO u l-ħarsien tal-Prattiki Rakkomandati tal-ICAO, u biex jintlaħqu l-objettivi speċifikati fil-paragrafu 7.1, il-Partijiet għandhom jistabbilixxu qafas għat-twettiq, kif adatt ta’:

                                       (a)

                                       verifiki tas-sorveljanza tas-sikurezza tal-ICAO tal-Aġenzija Ewropea tas-Sikurezza tal-Avjazzjoni (EASA) dwar SARPs relatati mas-sikurezza li huma ttrattati fil-leġislazzjoni tal-UE u fir-rigward ta’ ċerti funzjonijiet u kompiti li l-EASA twettaq f’isem l-Istati Membri tal-UE; u

                                       (b)

                                       sorveljanza mill-ICAO tal-Ispezzjonijiet ta’ Standardizzazzjoni tal-UE mwettqa mill-EASA tal-awtoritajiet kompetenti nazzjonali tal-Istati Membri tal-UE dwar SARPs relatati mas-sikurezza li huma ttrattati mil-leġislazzjoni tal-UE.

                           7.3.

                           Il-Partijiet għandhom jistabbilixxu arranġamenti ta’ ħidma li jispeċifikaw il-mekkaniżmi u l-proċeduri meħtieġa għall-implimentazzjoni effikaċi tal-qafas imsemmi fil-paragrafu 7.2. Dawn l-arranġamenti ta’ ħidma għandhom jindirizzaw, inter alia, l-aspetti li ġejjin:

                                       (a)

                                       l-ambitu tal-attivitajiet ta’ intervent tal-USOAP tal-ICAO inkluż verifiki u missjonijiet ta’ validazzjoni bbażati fuq analiżi komparattiva tal-leġislazzjoni tal-UE u SARPs tal-ICAO relatati mas-sikurezza;

                                       (b)

                                       parteċipazzjoni reċiproka fl-attivitajiet rispettivi ta’ verifika, spezzjoni u validazzjoni ta’ kull Parti;

                                       (c)

                                       informazzjoni li għandha tkun ipprovduta minn kull Parti għall-iskopijiet tal-USOAP tal-ICAO u Spezzjonijiet ta’ Standardizzazzjoni tal-EASA;

                                       (d)

                                       l-iżgurar tal-kunfidenzjalità fejn ikun meħtieġ, protezzjoni ta’ data, u t-trattament ta’ informazzjoni sensittiva; u

                                       (e)

                                       żjarat fuq il-post.

                     8.   Kondiviżjoni ta’ informazzjoni u analiżi dwar is-sikurezza

                           8.1.

                           Mingħajr preġudizzju għar-regoli applikabbli tagħhom, il-Partijiet għandhom jikkondividu bejniethom data rilevanti dwar is-sikurezza miġbura permezz tal-USOAP u sorsi oħra, bħall-attivitajiet ta’ approċċ ta’ monitoraġġ kontinwu tal-ICAO, l-Ispezzjonijiet ta’ Standardizzazzjoni tal-EASA u l-ispezzjonijiet SAFA, kif ukoll analiżi magħmula abbażi ta’ din id-data.

                           8.2.

                           Il-Partijiet għandhom jikkooperaw mill-qrib fi kwalunkwe azzjoni meħuda biex tkun żgurata konformità aktar effikaċi mas-SARPs fl-UE u fi Stati oħra. Din il-kooperazzjoni għandha tinkludi l-iskambju ta’ informazzjoni, l-iffaċilitar ta’ djalogu bejn il-Partijiet ikkonċernati, żjarat jew spezzjonijiet fuq il-post, u l-koordinazzjoni ta’ kwalunkwe attività ta’ assistenza teknika.

                     9.   Kwistjonijiet regolatorji

                           9.1.

                           Kull Parti għandha tiżgura li l-Parti l-oħra tinżamm infurmata dwar il-liġijiet, ir-regolamenti, l-istandards, ir-rekwiżiti u l-prattiki rakkomandati rilevanti kollha tagħha, li jistgħu jaffettwaw l-implimentazzjoni ta’ dan l-Anness, kif ukoll kwalunkwe modifika tiegħu.

                           9.2.

                           Il-Partijiet għandhom jinnotifikaw lil xulxin f’ħin adegwat dwar kwalunkwe modifika proposta għal-liġijiet, ir-regolamenti, l-istandards, ir-rekwiżiti u l-prattiki rakkomandati rilevanti tagħhom, safejn dawn il-modifiki jista’ jkollhom impatt fuq dan l-Anness. Fid-dawl ta’ kwalunkwe modifika ta’ dan it-tip, il-Kumitat Konġunt UE-ICAO jista’ jadotta emendi għal dan l-Anness, kif meħtieġ, skont l-Artikolu 7 tal-ICAO MOC.

                           9.3.

                           Bil-ħsieb tal-armonizzazzjoni globali tar-regolamenti u l-istandards dwar is-sikurezza, il-Partijiet għandhom jikkonsultaw lil xulxin dwar kwistjonijiet regolatorji tekniċi fil-qasam tas-sikurezza tal-avjazzjoni matul l-istadji differenti tal-proċessi tat-tfassil ta’ regoli jew tal-iżvilupp tas-SARP, u għandhom jiġu mistiedna biex jipparteċipaw fil-korpi tekniċi assoċjati, fejn ikun il-każ.

                           9.4.

                           L-ICAO għandha tipprovdi lill-UE b’informazzjoni fil-ħin dwar deċiżjonijiet u rakkomandazzjonijiet tal-ICAO li jaffettwaw SARPs relatati mas-sikurezza, billi tipprovdi aċċess sħiħ għall-ittri tal-istat u bullettini elettroniċi tal-ICAO.

                           9.5.

                           Fejn ikun il-każ, l-UE għandha tipprova tiżgura li l-leġislazzjoni rilevanti tal-UE tkun f’konformità mas-SARPs relatati mas-sikurezza tal-avjazzjoni tal-ICAO.

                           9.6.

                           Minkejja l-obbligi tal-Istati Membri tal-UE bħala Stati Kontraenti għall-Konvenzjoni ta’ Chicago, l-UE għandha, fejn ikun il-każ, tidħol fi djalogu mal-ICAO biex tipprovdi informazzjoni teknika f’każijiet fejn jitfaċċaw kwistjonijiet relatati mal-konformità mal-Istandards tal-ICAO u l-ħarsien tal-Prattiki Rakkomandati tal-ICAO, skont l-applikazzjoni tal-leġislazzjoni tal-UE.

                     10.   Proġetti u Programmi ta’ Assistenza Teknika

                           10.1.

                           Il-Partijiet għandhom jikkoordinaw l-assistenza lill-Istati biex jippruvaw jiżguraw l-użu effikaċi ta’ riżorsi u jevitaw dupplikazzjoni tal-isforz, u għandhom jiskambjaw informazzjoni u data dwar proġetti u programmi ta’ assistenza teknika relatati mas-sikurezza tal-avjazzjoni.

                           10.2.

                           Il-Partijiet għandhom jimpenjaw ruħhom f’attivitajiet konġunti biex iniedu u jikkoordinaw sforzi internazzjonali biex jiġu identifikati donaturi li huma lesti u kapaċi li jikkontribwixxu assistenza teknika mmirata lejn Stati li għandhom nuqqasijiet sinifikanti ta’ sikurezza.

                           10.3.

                           Il-kontribuzzjonijiet tal-UE għandhom b’mod partikolari jkunu diretti lejn programmi u proġetti mmirati lejn l-assistenza ta’ Stati u korpi reġjonali tal-avjazzjoni ċivili biex jirrisolvu nuqqasijiet sinifikanti ta’ sikurezza, jimplimentaw SARPs tal-ICAO, jiżviluppaw kooperazzjoni regolatorja, u jsaħħu s-sistemi ta’ sorveljanza tas-sikurezza tal-Istat, inkluż permezz tal-istabbiliment ta’ sistemi reġjonali ta’ sorveljanza tas-sikurezza.

                     11.   Kooperazzjoni Reġjonali

                           11.1.

                           Il-Partijiet għandhom jagħtu prijorità lill-attivitajiet immirati lejn l-aċċellerazzjoni tal-istabbiliment ta’ Organizzazzjonijiet Reġjonali ta’ Sorveljanza tas-Sikurezza meta l-approċċ reġjonali joffri opportunitajiet għat-titjib tal-kosteffiċjenza, u tal-proċessi tas-sorveljanza u/jew tal-istandardizzazzjoni.

                     12.   Assistenza Esperta

                           12.1.

                           Mingħajr preġudizzju għall-iskemi ta’ assistenza esperta żviluppati barra l-ambitu ta’ dan l-Anness, l-UE għandha tipprova tqiegħed għad-dispożizzjoni tal-ICAO, fuq talba, esperti b’kompetenza esperta teknika ppruvata fl-oqsma rilevanti tas-sikurezza tal-avjazzjoni, biex iwettqu kompiti u jipparteċipaw f’attivitajiet li jaqgħu fl-ambitu ta’ dan l-Anness. Il-kondizzjonijiet ta’ assistenza esperta bħal din għandhom ikunu speċifikati f’arranġament ta’ ħidma bejn il-Partijiet.

                     13.   Taħriġ

                           13.1.

                           Fejn ikun il-każ, kull Parti għandha tiffaċilita l-parteċipazzjoni ta’ persunal tal-Parti l-oħra fi kwalunkwe programm ta’ taħriġ relatat mas-sikurezza tal-avjazzjoni li hija tipprovdi.

                           13.2.

                           Il-Partijiet għandhom jiskambjaw informazzjoni u materjal relatati ma’ programmi ta’ taħriġ relatati mas-sikurezza tal-avjazzjoni u, fejn adatt, jikkoordinaw u jikkooperaw fl-iżvilupp ta’ programmi ta’ taħriġ.

                           13.3.

                           Fil-qafas tal-attivitajiet koperti mill-Artikolu 10 ta’ dan l-Anness, il-Partijiet għandhom jikkooperaw fl-iffaċilitar u l-koordinazzjoni tal-parteċipazzjoni fi programmi ta’ taħriġ ta’ apprendisti li jiġu minn Stati jew reġjuni li lilhom tkun qed tiġi pprovduta assistenza teknika minn Parti waħda jew l-oħra.

                     14.   Reviżjoni

                           14.1.

                           Il-Partijiet għandhom jirrivedu l-implimentazzjoni ta’ dan l-Anness fuq bażi regolari u, skont kif meħtieġ, jieħdu kont ta’ kwalunkwe żvilupp rilevanti ta’ politika jew dak regolatorju.

                           14.2.

                           Kwalunkwe reviżjoni ta’ dan l-Anness għandha titwettaq mill-Kumitat Konġunt UE-ICAO stabbilit skont l-Artikolu 7 tal-ICAO MOC.

                     15.   Dħul fis-Seħħ, Emendi u Terminazzjoni

                           15.1.

                           Dan l-Anness għandu jidħol fis-seħħ fid-data tal-adozzjoni mill-Kumitat Konġunt UE-ICAO u għandu jibqa’ fis-seħħ sakemm ikun terminat.

                           15.2.

                           Arranġamenti ta’ ħidma miftiehma skont dan l-Anness għandhom jidħlu fis-seħħ fid-data tal-adozzjoni mill-Kumitat Konġunt UE-ICAO.

                           15.3.

                           Kwalunkwe emenda għal, jew terminazzjoni ta’, arranġamenti ta’ ħidma adottati skont dan l-Anness għandhom ikunu miftiehma fil-Kumitat Konġunt UE-ICAO.

                           15.4.

                           Dan l-Anness jista’ jkun terminat fi kwalunkwe ħin minn Parti waħda jew l-oħra. Din it-terminazzjoni għandha tkun effettiva sitt xhur wara l-wasla ta’ notifika bil-miktub tat-terminazzjoni minn Parti waħda lill-Parti l-oħra, sakemm in-notifika ta’ terminazzjoni ma tkunx ġiet irtirata bil-kunsens reċiproku tal-Partijiet qabel ma jkun skada l-perijodu ta’ sitt xhur.

                           15.5.

                           Minkejja kwalunkwe dispożizzjoni oħra ta’ dan l-Artikolu, jekk l-ICAO MOC jiġi terminat, dan l-Anness u kwalunkwe arranġament ta’ ħidma adottat taħtu għandu jiġi terminat simultanjament.”


title: Deċiżjoni tal-Qorti tal-Ġustizzja tas-7 ta’ Marzu 2017 dwar il-jiem ta’ vaganza legali u l-vaganzi ġudizzjarji

text:
               29.5.2017

               MT

               Il-Ġurnal Uffiċjali tal-Unjoni Ewropea

               C 168/2

         DEĊIŻJONI TAL-QORTI TAL-ĠUSTIZZJA
   tas-7 ta’ Marzu 2017
   dwar il-jiem ta’ vaganza legali u l-vaganzi ġudizzjarji
   (2017/C 168/02)
   IL-QORTI TAL-ĠUSTIZZJA
   wara li rat l-Artikolu 24(2), (4) u (6) tar-Regoli tal-Proċedura,
   billi tikkunsidra li, skont din id-dispożizzjoni, hemm lok li tiġi stabbilita l-lista tal-jiem ta’ vaganza legali u li jiġu ffissati d-dati tal-vaganzi ġudizzjarji,
   TADOTTA DIN ID-DEĊIŻJONI:

      Artikolu 1

   Il-lista tal-jiem ta’ vaganza legali fis-sens tal-Artikolu 24(4) u (6) tar-Regoli tal-Proċedura hija stabbilita kif ġej:

               —

               l-1 ta’ Jannar,

               —

               it-Tnejn ta’ wara l-Għid,

               —

               l-1 ta’ Mejju,

               —

               l-Axxensjoni,

               —

               it-Tnejn ta’ wara Pentekoste,

               —

               it-23 ta’ Ġunju,

               —

               il-15 ta’ Awwissu,

               —

               l-1 ta’ Novembru,

               —

               il-25 ta’ Diċembru,

               —

               is-26 ta’ Diċembru.

      Artikolu 2

   Għall-perijodu bejn l-1 ta’ Novembru 2017 u l-31 ta’ Ottubru 2018, id-dati tal-vaganzi ġudizzjarji fis-sens tal-Artikolu 24(2) u (6) tar-Regoli tal-Proċedura huma stabbiliti kif ġej:

               —

               Milied 2017: mit-Tnejn 18 ta’ Diċembru 2017 sal-Ħadd 7 ta’ Jannar 2018, biż-żewġ ġranet inklużi,

               —

               Għid 2018: mit-Tnejn 26 ta’ Marzu 2018 sal-Ħadd 8 ta’ April 2018, biż-żewġ ġranet inklużi,

               —

               Sajf 2018: mit-Tnejn 16 ta’ Lulju 2018 sal-Ġimgħa 31 ta’ Awwissu 2018, biż-żewġ ġranet inklużi.

      Artikolu 3

   Din id-Deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, is-7 ta’ Marzu 2017.

            Ir-Reġistratur

         A. CALOT ESCOBAR

            Il-President

         K. LENAERTS